România a trimis în Gaza echipamente şi materiale sanitare constând în injectomate, seringi și pulsiometre, în valoare de 357.050 lei, după ce Comitetul Naţional pentru Situaţii de Urgenţă a decis sprijinirea spitalului de campanie iordanian din zonă.
"Având în vedere situaţia de securitate din Orientul Mijlociu, care a generat şi o criză umanitară în Fâşia Gaza, statul român, prin Guvernul României, Ministerul Afacerilor Externe, respectiv Ministerul Afacerilor Interne a întreprins măsuri de monitorizare continue, pentru a oferi sprijin populaţiei civile afectate. Astfel, premierul României, Marcel Ciolacu, la propunerea Departamentului pentru Situaţii de Urgenţă, a convocat, în sistem hibrid, Comitetul Naţional pentru Situaţii de Urgenţă", a transmis, joi, IGSU, într-un comunicat de presă.
Prin hotărârea nou adoptată se acordă asistenţă internaţională, cu titlu gratuit, Regatului Haşemit al Iordaniei, ce constă în echipamente şi materiale medicale, necesare activităţii sanitare a spitalului de campanie iordanian din Fâşia Gaza.
"În baza Hotărârii CNSU, produsele şi echipamentele medicale donate au fost scoase din stocurile de urgenţă medicală, aflate la nivelul Inspectoratului General pentru Situaţii de Urgenţă. Transportul bunurilor s-a realizat pe cale aeriană cu resurse naţionale puse la dispoziţie de Ministerul Apărării Naţionale", mai precizează IGSU.
****